b'\n_START_ARTICLE_\nPagrobimas (2008 filmas)\n_START_SECTION_\nIstorija\n_START_PARAGRAPH_\nFilm\xc4\x85 suk\xc5\xabr\xc4\x97 prodiuserio ir scenaristo Luc Besson kompanija \xe2\x80\x9eEuropaCorp\xe2\x80\x9c. Pagrindinio veiksmo filmo herojaus vaidmeniui atlikti pakviestas Liam Neeson. Filmavimo vietos: Los And\xc5\xbeelas ir Pary\xc5\xbeius. Filmo premjera \xc4\xafvyko Pranc\xc5\xabzijoje 2008 m. vasario 28 d. Tarptautinis filmo pavadinimas angl\xc5\xb3 kalba \xe2\x88\x92 \xe2\x80\x9eTaken\xe2\x80\x9c. Kai kuriose \xc5\xa1alyse jo pavadinimas buvo \xe2\x80\x9e96 valandos\xe2\x80\x9c. Filme yra tipi\xc5\xa1k\xc5\xb3 veiksmo filmams smurto, \xc5\xa1audyni\xc5\xb3, lenktyni\xc5\xb3 epizod\xc5\xb3, daug mirties ir kraujo vaizdavimo. Filmas buvo komerci\xc5\xa1kai s\xc4\x97kmingas. Jo biud\xc5\xbeetas siek\xc4\x97 26,5 mln. JAV doleri\xc5\xb3, pasaulyje filmas surinko apie 225 mln. JAV doleri\xc5\xb3 pajam\xc5\xb3. 2012 m. lapkri\xc4\x8dio 3 d. pristatytas filmo t\xc4\x99sinys \xe2\x80\x9ePagrobimas 2\xe2\x80\x9c su tais pa\xc4\x8diais aktoriais ir veik\xc4\x97jais, kuriame pasakojama alban\xc5\xb3 ker\xc5\xa1to istorija. 2015 m. sukurtas antras t\xc4\x99sinys \xe2\x80\x9ePagrobimas 3\xe2\x80\x9c\n_START_SECTION_\nSiu\xc5\xbeetas\n_START_PARAGRAPH_\nC\xc5\xbdV agentas Brajanas Milsas (akt. Liam Neeson) ka\xc5\xbekada tur\xc4\x97jo \xc5\xa1eim\xc4\x85, ta\xc4\x8diau agento darbas j\xc4\x85 sugriov\xc4\x97. \xc5\xbdmona Lenora (akt. Famke Janssen) j\xc4\xaf paliko ir i\xc5\xa1tek\xc4\x97jo u\xc5\xbe turtuolio Stiuarto. Kartu pasi\xc4\x97m\xc4\x97 dukter\xc4\xaf Kim (akt. Maggie Grace). Brajanas pasitrauk\xc4\x97 i\xc5\xa1 aktyvios tarnybos tam, kad kuo daugiau gal\xc4\x97t\xc5\xb3 tur\xc4\x97ti galimybi\xc5\xb3 matytis su dukterimi. Jis yra ir mylimas, bet kartu ir nepaken\xc4\x8diamas d\xc4\x97l savo \xc4\xaftarumo ir pavydumo. Kim sukako 17 met\xc5\xb3, ji nori pakeliauti po pasaul\xc4\xaf. Kartu su drauge Amanda ji nori i\xc5\xa1vykti \xc4\xaf Europ\xc4\x85. Brajanas tuo labai susir\xc5\xabpina, nes jis nujau\xc4\x8dia, kad gyvendamos Kalifornijoje ir turtingoje aplinkoje, nei buvusi \xc5\xbemona, nei dukt\xc4\x97 nesupranta, koks gali b\xc5\xabti tikrasis pasaulis. Lenora ir Kim j\xc4\xaf laiko naivuoliu, kurio paties suvokim\xc4\x85 sugriov\xc4\x97 buv\xc4\x99s darbas._NEWLINE_I\xc5\xa1gavus Brajano leidim\xc4\x85, Kim ir Amanda i\xc5\xa1vyksta \xc4\xaf Pary\xc5\xbei\xc5\xb3. Kim ignoruoja Brajano persp\xc4\x97jimus ir dar bando j\xc4\xaf apgauti, nes tikrasis kelioni\xc5\xb3 mar\xc5\xa1rutas apima ne vien Pary\xc5\xbeiaus muziejus. Pary\xc5\xbeiaus oro uoste merginos susipa\xc5\xbe\xc4\xafsta su padoriu jaunikai\xc4\x8diu. Kartu su juo jos nuvyksta prie i\xc5\xa1nuomoto b\xc5\xabsto ir i\xc5\xa1duoda buto numer\xc4\xaf, bei tai, kad yra vienos. Susir\xc5\xabpin\xc4\x99s Brajanas skambina dukteriai, ta\xc4\x8diau kaip tik skambu\xc4\x8dio metu \xc4\xaf but\xc4\x85 \xc4\xafsiver\xc5\xbeia nepa\xc5\xbe\xc4\xafstamieji. Jie pagrobia abi merginas. Per telefon\xc4\x85 Brajanas i\xc5\xa1girsta tik nesuprantam\xc4\x85 kalb\xc4\x85 ir dukters klyksm\xc4\x85. \xc4\xaera\xc5\xa1\xc4\x99s, k\xc4\x85 gird\xc4\x97j\xc4\x99s, ir perdav\xc4\x99s savo draugams, jis i\xc5\xa1 j\xc5\xb3 su\xc5\xbeino, kad buvo kalbama albani\xc5\xa1kai, kad pagrob\xc4\x97jas \xe2\x88\x92 alban\xc5\xb3 gaujos vadas Pary\xc5\xbeiuje. \xc5\xa0i gauja u\xc5\xbesiima \xc5\xbemoni\xc5\xb3 grobimu ir pardavimu \xc4\xaf prostitucij\xc4\x85. Brajanas turi 96 valandas tam, kad sp\xc4\x97t\xc5\xb3 surasti dukter\xc4\xaf, nes paprastai po tiek laiko pagrobt\xc5\xb3 asmen\xc5\xb3 p\xc4\x97dsakai dingsta visam laikui. Brajanui tenka prisiminti savo sen\xc4\x85 amat\xc4\x85 ...'